Myeni hoor Maandag oor nuwe aansoek | Netwerk24
Deur Elvira Wood en Fin24 27 November 2019 06:55
Dudu Myeni. Foto: City Press
Dudu Myeni, voormalige voorsitter van die Suid-Afrikaanse Lugdiens (SAL), sal na verwagting Maandag hoor of sy haar pleidooi mag verander in die hofsaak om haar as misdadige direkteur te laat verklaar.
Maandag, toe dié saak moes hervat, was Myeni weer nie in die hof nie.
Nqabayethu Buthelezi, haar advokaat, was wel daar.
Hy het toe haar versoek ingedien om haar pleidooi te verander én om al die ander direkteure wat saam met haar op die SAL se direksie gedien het, by die saak in te sluit.
Fin24 berig dat regter Ronel Tolmay uitspraak voorbehou het.
Luidens Myeni se aansoek het daar “nuwe feite” op die lappe gekom sedert haar oorspronklike pleidooi wat sy in 2017 ingedien het.
Sy glo dié feite regverdig dat die ander direkteure van die SAL óók saam met haar aangekla moet word.
Die Organisasie teen Belastingmisbruik (Outa) en die SAL-vlieëniersvereniging, wat die saak saam aanhangig gemaak het, staan die versoek teen.
Meer oor: Outa | Organisasie Teen Belastingmisbruik | Sal | Suid-Afrikaanse Lugdiens | Dud Myeni